3 vas weens dagga-laboratorium in Noordwes | Netwerk24
Deur Susan Cilliers 22 November 2019 15:26
Die drie verdagtes wat by die daggalaboratorium op Assen in hegtenis geneem is. Foto: Verskaf
Volgens kapt. Tlangelani Rikhotso, Valke-woordvoerder in Noordwes, is die vonds ontdek nadat die polisie 'n wenk ontvang het. "Die lede het afgekom op 'n ten volle toegeruste daggalaboratorium en kweekhuis toe hulle gaan ondersoek instel het op die perseel op Assen."
Die daggakweekhuis.Foto: Verskaf
Die Valke het die laboratorium daar en dan toegemaak. Volgens Rikhotso was daar sowat 148 daggaplante in die kweekhuis. 24 sakke verwerkte dagga is in 'n lugverkoelde vertrek gevind. "Daar is ook sakke vol dagga elders in die huis en selfs in die plafon gevind."
Drie verdagtes tussen die ouderdom van 28 en 49 jaar is in hegtenis geneem. Rikhotso sê dit het tydens die voorlopige ondersoek aan die lig gekom dat die hoofverdagte moontlik ook met ander daggahandelsake verbind word en dat dié persoon ongewens in Suid-Afrika is. Hy is 'n buitelander.
Van die sakke vol verwerkte dagga waarop die Valke in Noordwes beslag gelê het. Foto: Verskaf
Die drie verdagtes sal na verwagting Maandag in die landdroshof op Brits verskyn op aanklagte van die kweek van en handeldrywing in dagga.
Die Valke het vroeër vandeesmaand op 'n ander daggalaboratorium in Brits toegeslaan en daar beslag gelê op 500 kg se dagga ter waarde van sowat R3 miljoen. 'n Verdagte het reeds in die hof verskyn in verband hiermee.
Van die sakke vol verwerkte dagga en ander goedere waarop die Valke in 'n daggalaboratorium op Assen in Noordwes afgekom het. Foto: Verskaf